JAS วันนี้เทรดเดือด! จับตาถือหรือเทปันผล แรงสุดซิลลิ่ง 5.65 บ. แย่สุดฟลอร์ 4.18 บ.
หุ้น JAS วันนี้เทรดกันเดือด! แรงสุดซิลลิ่ง 5.65 บาท แย่สุดฟลอร์ 4.18 บาท ทิ้งทวนรับปันผล 1.48 บาท วัดใจ “ถือรับปันผล-เทขายทำกำไร” จับตาราคาหุ้นวันขึ้น XD วันแรก กรณีดีสุดไปถึง 4.80 บาท เลวร้ายสุดรูดถึง 2.30 บาท ส่วนแผนผนึกพันธมิตร DTAC ไปได้สวยร่วมแพ็จเกจซิมเน็ตแรงทั้งในและนอกบ้าน
17 เม.ย. 2563

ผู้สื่อข่าวรายงานว่าวันนี้ (17 เม.ย.) เป็นที่น่าจับตาความเคลื่อนไหวราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS เนื่องจากเป็นวันสุดท้ายก่อนขึ้นเครื่องหมาย XD (ผู้ซื้อหุ้นไม่มีสิทธิได้รับเงินปันผล) วันที่ 20 เม.ย. 2563 อัตราเงินปันผลหุ้นละ 1.48 บาท ทำให้ราคาและมูลค่าการซื้อขาย JAS วันนี้มีโอกาสเคลื่อนไหวคึกคักเป็นพิเศษ เนื่องจากจะมีทั้งนักลงทุนที่เข้ามาซื้อหุ้นเพื่อรับปันผล 1.48 บาท และนักลงทุนที่เข้ามาเพื่อเล่นเก็งกำไรระยะสั้น
จากสมมุติฐานราคา JAS ปิดวานนี้ (16 เม.ย.) ที่ระดับ 4.92 บาท นั่นทำให้กรอบการเคลื่อนไหวราคาหุ้น JAS วันนี้กรณีดีสุดวิ่งชนซิลลิ่ง (+15%) อยู่ที่ 5.65 บาท กรณีดีปานกลาง (+7.5%) อยู่ที่ 5.30 บาท กรณีเสมอตัวอยู่ที่ 4.92 บาท กรณีแย่ปานกลาง (-7.5%) อยู่ที่ 4.56 บาท กรณีแย่สุดรูดติดฟลอร์ (-15%) อยู่ที่ 4.18 บาท
ขณะเดียวกันราคาหุ้นวันขึ้น XD (20 เม.ย.) หากเทียบจากสมมุติฐานราคาปิดวันที่ 17 เม.ย. 2563 ดังกล่าว หลังนำมาหักจากเงินปันผล 1.48 บาท กรอบการเคลื่อนไหวหุ้น JAS กล่าวคือ กรณีดีสุดราคาเริ่มต้นที่ 4.18 บาท ปรับขึ้นได้สูงสุด (ชนซิลลิ่ง) 4.80 บาท ปรับลงต่ำสุด (ติดฟลอร์) 3.55 บาท กรณีดีปานกลาง ราคาเริ่มต้นที่ 3.82 บาท ราคาสูงสุด 4.38 บาท ราคาต่ำสุด 3.24 บาท
กรณีปานกลาง (เสมอตัว) ราคาเริ่มต้นที่ 3.44 บาท ราคาสูงสุด 3.96 บาท ราคาต่ำสุด 2.92 บาท กรณีแย่ปานกลาง ราคาเริ่มต้นที่ 3.08 บาท ราคาสูงสุด 3.53 บาท ราคาต่ำสุด 2.61 บาท และกรณีแย่สุด ราคาเริ่มต้นที่ 2.70 บาท ราคาสูงสุด 3.11 บาท ราคาต่ำสุด 2.30 บาท

ผนึก DTAC ลุยบริการอินเทอร์เน็ต
แหล่งข่าวจากบริษัทจัสมิน อินเตอร์เนชั่นแนล จำกัด (มหาชน) หรือ JAS เปิดเผยว่า ความคืบหน้าในความร่วมมือของ JAS กับบริษัท ดีแทค ไตรเน็ต จำกัด หรือ DTN ซึ่งเป็นบริษัทย่อยของบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC หลังจากบริษัท ทริปเปิลที บรอดแบนด์ จำกัด (มหาชน) TTTBB ผู้ให้บริการบรอดแบนด์อินเทอร์เน็ต ภายใต้ชื่อ “3BB” ซึ่งเป็นบริษัทย่อยของ JAS ลงนามบันทึกข้อตกลงเพื่อร่วมเป็น Strategic Partner กับ DTN เพื่อให้บริการลูกค้าบนโครงข่าย Fixed Broadband ของ TTTBB และโทรศัพท์มือถือของ DTAC ให้สามารถเชื่อมต่อการใช้งานอินเทอร์เน็ตได้แบบไม่มีขีดจำกัดได้เริ่มให้บริการแล้ว
โดย 3BB กับ DTAC ได้ออกแพ็กเกจร่วมกันครั้งแรกคือ แพ็กเกจ 3BBXDTAC เป็นเน็ตบ้านพร้อมซิมเน็ต DTAC ลูกค้าจะได้เน็ตแรงทั้งในบ้านและนอกบ้าน มีให้เลือก 2 แพ็กเกจ ประกอบด้วย ความเร็ว 300/300 Mbps และเน็ตมือถือ 10GB จาก DTAC ราคา 690 บาทต่อเดือนและความเร็ว 1 Gbps/200 Mbps และเน็ตมือถือ 10GB จาก DTAC ราคา 890 บาทต่อเดือน เริ่มตั้งแต่วันที่ 16 ธ.ค. 2562
ต่อมาภายหลังเมื่อ 3BB ปรับมาตรฐานความเร็วขั้นต่ำของเน็ตบ้าน 3BB เป็นระดับ 1 Gbps จึงได้ออกแพ็กเกจใหม่ร่วมกันกับ DTAC ภายใต้ชื่อ “GIGA SIM” ที่ความเร็ว 1 Gbps/200 Mbps และเน็ตมือถือ 10GB จาก DTAC ราคา 690 บาทต่อเดือน เริ่มตั้งแต่วันที่ 9 มี.ค. 2563 ส่วนแคมเปญอื่น ๆ จะมีออกมาอีก ปัจจุบันอยู่ในขั้นตอนการดำเนินการ
บริษัทหลักทรัพย์โนมูระ พัฒนสิน จำกัด (มหาชน) ประเมินว่า ตามปัจจัยพื้นฐาน JAS ผลการดำเนินงานปี 2563 มีผลกระทบจากต้นทุนดำเนินงานสูงขึ้น จากการจ่ายค่าเช่าโครงข่ายส่วนเพิ่มให้กับกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF
ขณะที่รายได้จากธุรกิจบรอดแบนด์มีแนวโน้มเติบโตแผ่วลงจากการแข่งขันรุนแรงของธุรกิจบรอดแบนด์ ประกอบกับการหดตัวของเศรษฐกิจและกำลังซื้อ อาจเป็นอุปสรรคต่อการเพิ่มจำนวนผู้ใช้บริการรายใหม่ และมีความเสี่ยงเรื่องค่าใช้จ่ายสำรองลูกหนี้เพิ่ม ตามประมาณการใหม่ของ JAS คาดว่าปี 2563 จะมีรายได้รวมเติบโตประมาณ 5% อิงสมมติฐานลูกค้าบรอดแบนด์สะสม 3.4 ล้านราย เพิ่มขึ้น 6% จากปีก่อน และมีกำไรปกติอยู่ที่ 657 ล้านบาท ลดลง 5% จากปี 2562 อยู่ที่ 649 ล้านบาท
ดังนั้นแนะนำ “ถือ” สำหรับ JAS ประเมินราคาเป้าหมาย 5.10 บาท มองว่า ระยะสั้นราคาหุ้น JAS มีการจ่ายเงินปันผลระหว่างกาลอัตรา 1.48 บาท เป็นปัจจัยค้ำราคาหุ้น ขณะที่ระยะยาวยังกังวลต่อผลการดำเนินงานบริษัทและฐานะการเงินมีแนวโน้มแย่ลงตามผลการดำเนินงาน อาจกระทบความสามารถการจ่ายเงินปันผลน้อยลงในอนาคต
เบื้องต้นประเมิน JAS จะมีเงินสดคงเหลือประมาณ 1,000-2,000 ล้านบาท หลังหักการจ่ายเงินปันผลระหว่างกาล รวมทั้งภาระหนี้ระยะสั้น, เจ้าหนี้ค่าอุปกรณ์คงค้างและสำรองการประกันรายได้ค่าเช่า